**SHËRBIMI**

**PËR MBYLLJEN E PROGRAMEVE TË STUDIMIT**

Ky shërbim elektronik u vjen në ndihmë IAL, të cilët aplikojnë për mbylljen e programeve të studimit. Duke filluar nga muaji qershor 2020 aplikimi i IAL-së për mbylljen e programeve të studimit do të bëhet online përmes portalit e-Albania, nëpërmjet formularit të aplikimit.

Formulari i aplikimit përmban të dhënat kryesore për IAL, programin e studimit që kërkohet të mbyllet, arsyet, programe të njëjta apo të përafërta në IAL e tjera, deklaratën e IAL për përgjegjësinë mbi pasojat juridike që mund t’i shkaktohen studentëve, afatin e aplikimit, personin e kontaktit, të dhënat mbi aktet e licencimit, akreditimit të programit, të dhënat mbi vendimet e organeve kolegjiale të IAL-së.

**BAZA LIGJORE**

* Ligji nr.80/2015 “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.
* Udhëzimi nr. 1, datë 14.1.2020 “Për dokumentacionin dhe procedurat për hapjen, riorganizimin dhe mbylljen e institucionit të arsimit të lartë, degëve të tyre, njësive kryesore dhe programeve të studimit, si dhe për ndarjen ose bashkimin e institucionit të arsimit të lartë”, i ndryshuar.

**DOKUMENTACIONI**

Përveç formularit të aplikimit me të dhënat kryesore që kërkohen të plotësohen, institucioni i arsimit të lartë duhet të ngarkojë e dokumentacionin e mëposhtëm:

1. Vendimin e Senatit Akademik të IAL-së që miraton mbylljen e programit të studimit

2. Vendimin e Bordit të Administrimit për miratimin e mbylljes së programit të studimit

3. Relacion mbi arsyet që IAL kërkon mbylljen e programit të studimit (është në formularin e aplikimit rubrika përkatëse (opsionale)

4. Propozimin e njësisë bazë dhe njësisë kryesore përgjegjëse për mbylljen e programit të studimit.(opsionale)

**PROCEDURA**

Subjekti juridik vendas ose i huaj aplikon në e-Albania, duke ngarkuar formularin e aplikimit për mbylljen e programeve të studimit, jo më vonë se 6 muaj nga data e fillimit të vitit të ri akademik.

MASR brenda një afati 21 ditor nga data e aplikimit njofton subjektin në formë elektronike për vlerësimin e aplikimit.

Në rast se aplikimi ose dokumentacioni është i paplotë apo konstatohen mangësi/pasaktësi, MASR i kërkon në rrugë elektronike IAL-së që të bëjë plotësimin/saktësimin e dokumentacionit, brenda 15 ditëve nga data e njoftimit. Në mungesë të plotësimit të dokumentacionit brenda këtij afati, konsiderohet se subjekti ka hequr dorë në heshtje nga aplikimi.

Kur aplikimi dhe dokumentacioni është i plotë dhe garantohet nga IAL përfundimi i studimeve për studentët e regjistruar në programin që kërkohet të mbyllet, brenda 60 ditëve nga data e aplikimit, Ministri përgjegjës për arsimin nxjerr aktin e mbylljes së programit përkatës të studimit.

**AFATI PËR MARRJEN E SHËRBIMIT**

Deri në 60 ditë nga data e aplikimit

**KOSTOT**

Aplikimi për mbylljen e programeve të studimit është pa pagesë.

**PROCEDURA E ANKIMIMIT**

Mbështetur në Kreun V të Udhëzimit nr. 1, datë 14.1.2020 të ndryshuar, në të gjitha rastet e refuzimit nga ana e MASR-së, të parashikuara në këtë udhëzim, institucioni i arsimit të lartë ka të drejtë ankimimi.

Ankimi duhet të paraqitet në MASR jo më vonë se 10 ditë pune nga data e përfundimit të afatit të caktuar ose të shtyrë, për përfundimin e procedurës.

Në rast ankimi nga IAL, ministri i kërkon mendim të argumentuar me shkrim strukturave përgjegjëse në MASR. Në përfundim është ministri i MASR, që vendos pranimin apo refuzimin e aplikimit/kërkesës së depozituar. Në rast refuzimi, praktika arkivohet në MASR.